﻿ CÂTEVA JURNALE DE ŞTIINŢE SOCIALE DIN AFARA BUCUREŞTIULUI. O TRECERE ÎN REVISTĂ BOGDAN VOICU În lunile din urmă, culminând cu conferinţa ARS de la Cluj, am avut prilejul să (re)intru în contact cu câteva reviste româneşti din domeniul ştiinţelor sociale, toate având numere apărute recent. Departe de a acoperi exhaustiv plaja de jurnale de acest tip din România, materialul de faţă îşi propune să semnaleze existenţa câtorva publicaţii apărute în afara Bucureştiului, mai puţin cunoscute, cel puţin în rândul sociologilor din capitală. Fiecare dintre aceste reviste include şi studii de interes pentru domeniul calităţii vieţii şi al politicilor sociale. „Caiete Sociologice. Revistă a Institutului Social Român”, îngrijită la Universitatea „Al. I. Cuza”, Iaşi, are mai degrabă o orientare naţională decât locală sau regională. Mărturie stau atât componenţa Colegiului director şi a Colegiului de redacţie, cât şi autorii care semnează articolele din numărul 2/2004, cel la care am avut acces. Vocaţia revistei este una generalistă, evitându-se concentrarea pe un domeniu sau opţiuni paradigmatice şi metodologice stricte. Materialele merg astfel, de la prezentări conceptuale şi eseuri, până la cercetări aplicate (unele marcate de empirism), atât calitative cât şi cantitative. Unul dintre lucrurile ce distinge revista în peisajul publicaţiilor pe care le prezint aici este deschiderea ei către lumea academică internaţională, prin publicarea de articole nu doar în limba română, ci şi în engleză sau franceză. Mai mult, textele în limbi străine tind să fie preponderente. La polul opus, un minus important îl constituie absenţa paginii de Internet, neanunţată nicăieri în paginile revistei. Tot o vocaţie generalistă o are şi „Revista de Sociologie” editată la Universitatea „Lucian Blaga”, Sibiu. Revista este abia la debut: numărul 1/2004 este primul apărut (în luna martie), iar un al doilea numărul este în pregătire, după cum ne-au informat editorii. Îngrijită de colegii din catedra de sociologie-etnologie de la Sibiu şi plasată sub auspiciile ARS, revista propune, în principal, lucrări ale sociologilor din zona Ardealului. „Annales Universitatis Apulensis. Sociologie” este deja o publicaţie cu ceva tradiţie. Intenţia editorilor, membri ai Catedrei de sociologie de la Universitatea „1 Decembrie 1918” din Alba-Iulia, este de a realiza o publicaţie cu periodicitate anuală. Am primit, astfel, la redacţie numerele pe 2003, 2002 şi volumul comun 1990–2001. Articolele prezente în revistă provin predominant de la sociologi din Transilvania, de la Alba Iulia, Cluj, Braşov, Sibiu şi Petroşani, ca şi de la Craiova. Revista este, de asemenea, una generalistă, materialele teoretice şi dezvoltările CALITATEA VIEŢII, XV, nr. 3–4, p. 395–397, Bucureşti, 2004 396 BOGDAN VOICU 2 conceptuale fiind prezente alături de studii empirice, bazate pe utilizarea unor metode calitative sau cantitative, venite din diferite ramuri ale ştiinţelor sociale. Un loc aparte în această serie de prezentări succinte îl ocupă „Revista de Cercetare şi Intervenţie Socială”, de la Facultatea de Sociologie şi Asistenţă Socială din Iaşi. Ajunsă deja la volumul 4 (2004), revista se distinge prin definirea mai strictă a domeniului de interes, ce e drept, unul în continuare deosebit de larg: asistenţa socială, abordată mai ales prin prisma intervenţiei sociale. Se adaugă stilul mai apropiat de publicaţiile care urmăresc popularizarea ştiinţei: articole foarte scurte, adesea nefundamentate teoretic, axate pe prezentare de date, de practici de intervenţie sau pe propunerea unor modele de politici. Autorii sunt, în general, ieşeni sau din zona Moldovei, adăugându-se, ca şi cazul „Caietelor Sociologice…” prezentate anterior, două traduceri din autori străini. În fine, să notăm şi prezenţa pe Internet, site-ul revistei (în fapt, un portal mai larg: www.asistentasociala.ro) găzduind textele complete ale articolelor şi fiind accesibil în mod gratuit oricărui utilizator, în ciuda unei structuri mai alambicate. „Europolis”, revistă îngrijită la Universitatea „Babeş-Bolyai” din Cluj-Napoca (Facultatea de Ştiinţe Politice şi Administrative, Centrul Academic de Cercetări Sociale) este o publicaţie electronică a cărei apariţie am remarcat-o spre finele anului 2003 (www.polito.ubbcluj.ro\europolis\europolis_index.htm). Intenţia editorilor este de a realiza o revistă de teorie şi analiză politică, axată în principal pe analize explicative fundamentate empiric, acceptând însă şi materiale de dezvoltare teoretică sau descriptive. O parte dintre materiale sunt relevante ca tematică şi pentru sociologie, în general (votul, restructurarea agriculturii, corupţia sunt câteva dintre temele în cauză), ceea ce m-a determinat să semnalez publicaţia. Fiind o revistă electronică, periodicitatea este mai greu de determinat, însă am sesizat că în ultimele luni nu au fost realizate actualizări ale paginii de Internet. Câteva concluzii se impun la finele acestei scurte treceri în revistă: – întâi de toate, voi remarca aspectul extrem de pozitiv legat de simpla existenţă a acestor publicaţii. Ele reprezintă semnul unei preocupări constante a sociologilor români de a scrie, de a analiza societatea şi socialul şi mai ales, de a face acest lucru la standardele academice; – în al doilea rând, aş remarca eterogenitatea materialelor. Toate jurnalele au o vocaţie generalistă, chiar şi atunci când îşi delimitează ceva mai strâns domeniul de interes. Acesta este, probabil, şi un semn al lipsei unui număr suficient de mare de autori care să scrie suficient de multe articole din care să fie realizată selecţia. Nu apar astfel orientări clare, implicite sau explicite, spre domenii restrânse ale ştiinţelor sociale, spre anumite metode sau paradigme etc. Se adaugă lipsa de concentrare tematică, cel puţin pentru fiecare număr în parte. Avantajul este evident asigurarea unui portofoliu de materiale mai larg. Riscul major este lipsa de comunicare (aşa cum remarca profesorul Ioan Drăgan, la Conferinţa ARS din 1997, comunitatea sociologică din România este una extrem de restrânsă şi nu produce polemici, în sensul academic al termenului); 3 CÂTEVA JURNALE DE ŞTIINŢE SOCIALE 397 – în al treilea rând, dar şi ca o consecinţă a remarcii anterioare, aş nota eterogenitatea calitativă a articolelor: de la lucrări ştiinţifice remarcabile, la materiale de nivelul referatelor din anul I de facultate; – un alt aspect este legat de tirajele relativ reduse, limitate de posibilităţile financiare şi care contribuie la slaba circulaţie a publicaţiilor în cauză. Prezenţa pe Internet ar putea ajuta la surmontarea acestui obstacol, însă cu excepţia publicaţiei exclusiv electronice de la Cluj (Europolis) şi a Revistei de Cercetare şi Intervenţie Socială de la Iaşi (cu amendamentul modului alambicat şi chiar pueril în care se realizează, în acest caz, accesul la articole), acesta rămâne doar un deziderat. Experienţa pozitivă a altor reviste (Sociologie Românească, Calitatea Vieţii, Revista de Asistenţă Socială) care îşi difuzează gratuit articolele în format electronic ar putea fi extinsă, în vederea unei circulaţii mai bune a materialului, lărgirii publicului potenţial, facilităţii comunicării şi feed-back-ului (acesta vine, adesea, extrem de rapid, după publicarea electronică!), ca şi a creării de posibilităţi de a comunica mai repede şi mai bine cu sociologi aflaţi în afara graniţelor României, fie ei români sau străini; – în fine, voi nota şi limitarea la spaţiul românesc, autoimpusă prin publicarea exclusiv în limba română (exceptând Caietele Sociologice de la Iaşi). Publicul este astfel foarte puţin numeros, amintind de remarca profesorului Septimiu Chelcea la conferinţa ARS din Cluj, în mai 2004, care prin comparaţia cu afluxul de participanţi prezenţi la o conferinţă ce reunea, la Bucureşti, specialişti din un alt domeniu (chirurgi – mai mulţi şi mai bine plătiţi), nota dimensiunea redusă a comunităţii sociologilor din România. Voi încheia prin a spune că, dincolo de orice, prezenţa acestor jurnale este benefică. Ea marchează tendinţa de dezvoltare şi profesionalizare a micii comunităţi a sociologilor din România. În ansamblu, calitatea materialelor este notabilă, iar potenţialul de creştere pare a fi încă mare. Salut încă o dată munca (migăloasă şi consumatoare de timp) a echipelor redacţionale şi îmi anunţ intenţia de a reveni în curând cu semnalarea altor reviste din spaţiul românesc al ştiinţelor sociale. 